पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण के दौरान जहां हमें मानवीय संवेदनाओं को शर्मसार करती तस्वीरें देखने को मिल रही हैं, वहीं कई ऐसे उदाहरण भी सामने आ रहे हैं, जो इस संक्रमण के समय में भी हमें सुकून का अहसास भी कराते हैं। ऐसा ही वाक्या रविवार शाम सामुदायिक स्वास्थ्य केंद्र कुकदूर में देखने को मिला।
जब ग्राम पंचायत तेलियापानी धोबे की गर्भवती ज्योति बाई पति वीरासिंह धुर्वे (22) प्रसव के लिए अस्पताल पहुंची। एंटीजन जांच में उसकी रिपोर्ट कोरोना पॉजिटिव आई। उसे देखकर सबको डर लग रहा था कि कहीं स्टाफ संक्रमित न हो जाए। तभी गर्भवती महिला दर्द से चीखती कराहती हुई बोली कि मुझे बचा लो। मुझसे दर्द सहन नहीं हो रहा। मेरे से प्रसव पीड़ा सहन नहीं हो रही है। मुझे रेफर मत करना। यहां से कवर्धा तो 50 किलोमीटर दूर है। मैं नहीं पहुंच पाऊंगी। अस्पताल में तैनात स्टाफ उस महिला का दर्द नहीं देख सके। देरी न करते हुए मेडिकल ऑफिसर डॉ. प्रसंगिना साधु ने सेकंड एएनएम राजकुमारी और एएनएम दिनेश्वरी साहू के साथ पीपीई किट पहनकर महिला का सुरक्षित प्रसव कराया। जच्चा- बच्चा दोनों सुरक्षित बताए जा रहे हैं।
कोविड हॉस्पिटल भेजने की स्थिति नहीं थी
मेडिकल ऑफिसर डॉ. प्रसंगिना साधु बताती हैं कि जब गर्भवती महिला अस्पताल आई थी, तब वह दर्द से कराह रही थी। उसका प्रसव नजदीक आ चुका था। पॉजिटिव आने पर प्रोटोकॉल के अनुसार उसे कोविड हॉस्पिटल भेजा जाना था, लेकिन महिला की स्थिति ऐसी नहीं थी कि उसे तुरंत रेफर किया जा सके। आपातकालीन स्थिति को देखते हुए कुकदूर अस्पताल में ही उसका प्रसव कराया गया।
कोरोनाकाल में 7 से अधिक संक्रमितों का हुआ प्रसव
कोरोना संक्रमित गर्भवतियों काे प्रसव के लिए कोविड हॉस्पिटल कवर्धा लाया जाता है। लॉकडाउन के दौरान अस्पताल में अब तक 7 से अधिक संक्रमित गर्भवतियों का सफल प्रसव कराया गया है। वहीं मार्च 2020 में लॉकडाउन के दौरान भी 21 से अधिक गर्भवती महिलाओं की जचकी हुई थी। इस प्रकार डॉक्टर व नर्स कोरोना संक्रमित गर्भवती महिलाओं का सुरक्षित प्रसव करावा रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn